procesaur/Wiki.mk huggingface dataset:
Црква „Св. Троица“ - Герман

Црква „Св. Троица“ - Герман — главна селска црква во селото Герман. Се наоѓа во центарот на селото, заедно со другите селски установи, без други куќи наоколу. Околу нејзе се наоѓаат и стари гробишта.
1 Историја
Црквата била изградена во 1930-тите години. Црквата се наоѓа во лоша состојба поради влагата. Иконите во внатрешноста се видливо оштетени, како и внатрешните ѕидови, кои не се насликани со фрески.
Порано, околу црквата имало стари гробишта за кои не се знае кога и како се настанати.
2 Галерија
3 Поврзано
* Кривопаланечко архијерејско намесништво
* Герман
Градски дом (Виена)

Градски дом (|Rathaus) — градба во Виена, седиште на градоначалникот и градскиот совет. Воедно ова е управа и собрание (ландтаг) на сојузната покраина Виена.
1 Историја
Зданието е дело на Фридрих фон Шмит и е изградено во неоготски стил помеѓу 1872 и 1883 г. На врвот од кулата стои статуата наречена ''Ратхаусман'' („Градодомец“), еден од симболите на Виена. Пред домот се протега големиот парк Ратхауспарк, наречен по зградата.
Во градскиот дом е сместен и историскиот ресторан „Винер Ратхаускелер“ (''Wiener Rathauskeller'', Виенска градодомна визба). Се состои од неколку барокни сали и нуди традиционални деликатесни закуски на гала-вечери.
2 Обновувања
На 27 септември 2012 г. започнало обновувањето на објектот, предвидено да трае до 2023 г. со цена од 35 милиони евра. Работата е поделена на 11 фази и покрива простор од . Во 2000 г. свечено се отворени необарокниот салон „Цирер“ и преуредената сала „Ланер-Лехар“ со тавански живопис од германскиот сликар на оптички мамки Рајнер Марија Лацке.
3 Галерија
Бомбашки напад во Истанбул (2016)

Бомбашкиот напад во Истанбул — самоубиствен напад кој се случил на 12 јануари 2016 година на плоштадот Султанахмед во Истанбул, Турција, во околу 10:20 часот. Нападот резултирал со 11 жртви, вклучувајќи го и напаѓачот Набил Фадил, како и 15 повредени.
Бомбашот самоубиец Набил Фадил бил по потекло од Сирија, роден во 1988 година и член на Исламска држава (ИДИЛ).
1 Нападот
Нападот го извршил сириски бомбаш, кој се разнел во непосредна близина на група туристи на плоштадот Султанахмет, пред обелискот на Теодосиј во непосредна близина од влезот на Сината џамија.
Според изворите на медиумите, од вкупно 10 жртви, 9 биле германски туристи додека 1 бил перуански. Од повредените 15 туристи, 6 се Германци, 1 Норвежанец, 1 Перуанец и Јужнокореец.
2 Реакции
Турскиот претседател Реџеп Таип Ердоган го осудил терористичкиот инцидент во Истанбул додека турскиот премиер Ахмет Давутоглу веднаш свикал итен безбедносен состанок со клучните министри и функционери.
Манастир „Пресвета Богородица Мавровска“

Пресвета Богородица Мавровска или Мавриотица (|Παναγία Μαυριώτισσα, ''Панагија Мавриотиса'' или ''Μεσονησιώτισσα'', ''Месонисиотиса'') — православен манастир кај Костур, Егејска Македонија. Ова е поранешен Македонски манастир, изграден во времето на Охридската архиепископија, кој денес ѝ припаѓа на Костурската епархија на Цариградската патријаршија. Во 1924 г. манастирската црква и параклисот „Св. Јован Богослов“ се прогласени за споменици на културата.
1 Географија
Манастирот е сместен 3 км источно до градот Костур, на крајот на Костурскиот Полуостров. Преку Костурското Езеро се наоѓа селото Маврово, по кое е наречен.
2 Историја
Црквата е изградена во X век, а живописот во неа е насликан во XIII. Се верува дека е изградена од царот Алексиј I Комнин (влад. 1081-1118) на местото каде војсководецот Георги Палеолог ги заобиколил и поразил Норманите, кои нападнале во 1083 г.
Манастирот најпрвин се нарекувал Средоостровски. На почетокот на XVII век е преименуван во „Крпенички“ (т.е. „Богородица Крпеничка“) по блиското село Крпени. а некаде од средината до крајот на истиот век го добил денешното име, по селото Маврово на спротивниот брег.
Особено забележителна е сцената „Страшниот суд“. Резбаната влезна врата исто така е од X век.
3 Галерија
Кучешки живот (филм од 1918)

Кучешки живот (англиски: ''A Dog's Life'') - американски филм од 1918 година, во режија на Чарли Чаплин, кој е автор и на сценариото и ја игра главната улога, заедно со Една Пурвианс (''Edna Purviance'').
1 Содржина
Еден скитник (го игра Чаплин) спие покрај една ограда, кога во близината застанува уличен продавач на колбаси. Скитникот успева да украде колбас, но го здолгледува полицаецот, кој потоа безуспешно се обидува да го фати. Подоцна, тој настојува да најде работа, меѓутоа во бирото за вработување го претекнуваат другите невработени луѓе, кои се физички посилни од него. Скитајќи по улиците, скитникот спасува една кучка, која е нападната од глутница кучиња-скитници. Заедно со кучката, тој влегува во кафеана во која пее една девојка (ја глуми Пурвианс), со која се зближува. Тие започнуваат разговор, но набргу келнерот го брка скитникот надвор од кафеаната, бидејќи тој нема пари за да порача пијалак.
Скитникот и кучката се враќаат на своето старо место, крај оградата, и таа откопува од земјата паричник што тука го сокриле двајца разбојници. Охрабрен, скитникот повторно се враќа во кафеаната за да ја види девојката, но таму разбојниците му го земаат паричникот. Сепак, тој итро се прикрадува и ја искористува нивната опијанетост и успева да си го поврати паричникот. Потоа, заедно со пејачката, тој се населува на една фарма, каде двајцата живеат среќен живот, во придружба на кучката, која добива подмладок.
Пржински договор

Пржински договор — договор потпишан помеѓу водачите на четирите најголеми политички партии во Македонија за разрешување на политичката криза во Македонија.
1 Потписници
Пржинскиот договор бил потпишан од водачите на четирите најголеми политички партии во Македонија:
*Никола Груевски - ВМРО-ДПМНЕ
*Зоран Заев - СДСМ
*Али Ахмети - ДУИ
*Мендух Тачи - ДПА
2 Содржина на договорот
* На 1 септември 2015, СДСМ ќе се врати во парламентот, како што е утврдено во втората алинеја на член 6 од Договорот од 2 јуни.
* На 20 октомври 2015 година, нов министер за внатрешни работи ќе биде именуван по предлог на СДСМ и во консултација со ВМРО-ДПМНЕ и ДУИ. Овој министер ќе биде технички поставен.
* На 20 октомври 2015 година, ќе биде назначен нов министер за труд и социјална политика, по предлог на СДСМ.
* На 20 октомври 2015 година, нови, дополнителни замениците-министри ќе бидат назначени за следните министерства:
**Министерството за внатрешни работи, по предлог на ВМРО-ДПМНЕ
**Министерството за труд и социјална политика, по предлог на ВМРО-ДПМНЕ
**Министерството за финансии, на предлог од СДСМ
**Министерството за земјоделство, шумарство и водостопанство, по предлог на СДСМ
**Министерството за информатичко општество и администрација, по предлог на СДСМ
*Актуелната Влада ќе ја поднесе својата официјална оставка до Собранието во догледно време да овозможи, новата влада да биде инаугурирана на 15 јануари 2016 година, 100 дена пред парламентарните избори кои ќе се одржат на 24 април 2016 година.На чело на новата влада ќе биде новиот премиер номиниран од страна на ВМРО-ДПМНЕ. Новата влада ќе има мандат до предвремените парламентарни избори.
*Горенаведеното правило значи дека актуелната Влада ќе поднесе оставка на време, и 100 дена пред следните избори ќе биде назначена новата влада, која ќе треба да ги спроведе потребните законски измени што е можно поскоро за следните избори.
*Страните се обврзуваат кон овој Договор во целост и со добра волја. Партиите, исто така, се обврзуваат да се избегнат какви било нови пречки вклучително и во однос на одржувањето на изборите на 24 април 2016 година.
Третата алинеја од член 6 се завршува како што следи: по “итна акција”, и се додава следниов текст:
*До 15 септември 2015 година, ќе има нов, специјален обвинител со целосна автономија да ја води истрагата околу разговорите кои произлегуваат од следењето на комуникациите. Специјалниот обвинител го именуваат долупотпишаните страни.”
Тицеов синдром

Тицеов синдром претставува исто така воспаление на ребрената 'рскавица, но за разлика од костохондритисот се јавува и оток на 'рскавицата, којшто е палпабилен и болно осетлив при клинички преглед. Етиологијата е непозната. Болеста е самолимитирачка, најчесто минува по дванаесет недели. Често градната болка којашто се јавува кај костохондритис може да личи на болка при миокарден инфаркт, па поради тоа пациентот се јавува на лекар. Често болката е пропратена со мачнина и повраќање, анксиозност, страв и препотување. Затоа е потребно прво исклучување на можноста за постоечки срцев удар, на пациентот да му се укаже дека при костохондритис нема оштетување на орган, но дека треба да се лекува болката која некогаш може да биде интензивна и да ги оневозможува секојдневните физички активности.
Пожарникар (филм од 1916)

Пожарникар (англиски: ''The Fireman'') - американски филм од 1916 година, во режија на Чарли Чаплин, кој е автор и на сценариото и ја игра главната улога, заедно со Една Пурвианс (''Edna Purviance'').
1 Содржина
Кога во пожарникарската станица одекнува сирената, само еден пожарникар не се појавува во стројот, туку безгрижно си лежи во креветот. Всушност, тој е најнеспособниот пожарникар, кој постојано прави проблеми, поради што редовно добива ќотек од шефот на станицата. Еднаш, во станицата доаѓа еден богат, угледен граѓанин (во чија ќерка е вљубен командирот на пожарникарите), кој се договара со командирот намерно да предизвика пожар, со цел да извлече пари од осигурувањето.
Во меѓувреме, една куќа навистина е зафатена од пожар, но нејзиниот сопственик попусто ги повикува пожарникарите, кои безгрижно денгубат во станицата. Тогаш кај нив доаѓа човекот кој самиот си го подметнал пожарот, не знаејќи дека во куќата останала неговата ќерка (ја игра Пурвианс). Дури тогаш, противпожарната чета се зафаќа со работа, а малиот, несмасен пожарникар храбро ја спасува девојката. По успешно изведената операција, тој се онесвестува на улицата, но за награда добива страсен бакнеж од девојката.
Костохондритис

Костохондритис (Costochondritis) е инфламаторно заболување на 'рскавицата која што го спојува реброто со градната коска т.е костостерналниот зглоб.
1 Етиологија
Точната етиологија на заболувањето не е позната. Можни причини за воспаление на костостерналните зглобови се: физичка траума (пр. вежбање со големи тежини), интензивна кашлица, анкилозирачки спондилитис, ревматоиден артритис, тумор и др.
2 Симптоми
Градна болка, која што се потенцира со кашлање, длабоко вдишување и физичка активност. На палпација се јавува болна осетливост на страната од афектираниот костостернален зглоб. Најчесто се јавува кај жени од 20 - 40 годишна возраст. Најчесто е зафатена левата страна на трети, четврти и петти костостернален зглоб.
3 Третман
Третманот е насочен кон намалување и остранување на градната болка, која често е возмемирувачка, бидејќи е слична со болката при миокарден инфаркт. Доколку е интензивна го спречува болниот во секојдневните активности. Најчесто се употребуваат: НСАИЛ, Acetaminophen, опоидни аналгетици при интензивна болка, вежби за истегнување, кортикостероидни инјекции, хируршки третман.
Историски архив (Битола)

Одделението на Државниот архив во Битола е основано во 1954 година како општински архив. Од 1990 година станува подрачно одделение на Државниот архив на Македонија. Одделението во Битола има надлежности над имателите во општините: Битола, Демир Хисар, Могила, Новаци и Ресен со вкупно 195 иматели. Ова одделение работи во нова наменска зграда, на бул. „Први Мај“ бр. 55 во Битола.
1 Работата на одделението
Одделението располага со 916 фонда и 25 збирки. Најстариот документ е од 15 век (пергамент на стар еврејски јазик). Иако најголемиот број документи се од периодот по Втората светска војна, постои и архивски материјал со многу важни податоци за политичката, културната и стопанската историја на подрачјето на општините за кое е надлежно, како и пошироко за периодот до 1944 година.
Читалната располага со 6 места за корисниците, а за нивна потреба се изработуваат ксерокс-копии.
Библиотеката располага со 3.823 книги, 163 наслови на списанија и 155 наслови на весници.
2 Изданија на Историскиот архив во Битола
На полето на издавачката дејност Одделението Битола ги има објавено следниве публикации:
* „Зборник на паднати борци од НОВ од Битолска околија” 1957 г.
* „11 март 1943“ по повод егзодусот на Битолските Евреи 1957 г.
* „Архив - Битола“ водич 1961г.
* „Водич низ архивските фондови и збирки во Историскиот архив Битола“ 1978г.
* „Зборник на одбрани документи за историјата на Битола 1941-1944“, 1984 г. (2 книги)
* „Документи за ограбување на црквите“, 1985г.
* Едицијата „Незаборавени“ за Трајан Велев - Гоце, Тодор Ангеловски - Строгов, 7 Македонска бригада и 9 дивизија, Елпида Караманди - Бисера, Киро Димитровски - Дандаро од 1986-1989 г.
* „Спомени и биографии на илинденци“, 1993 г
3 Поважни фондови
Поважни фондови на одделенито во Битола се:
* „Градско поглаварство на град Битола“ 1921/1941 г
* „НОО на Битолска област“ 1944-1945 г
* „Грчко - Пелагониска митрополија Битола“ 1755 /1905 г
* „Судските фондови“ од 1919 г
* „Вакувската управа и муфтиството на битолскиот округ“ 1915- 1947 г.
* Матични книги на родени, венчани и умрени од 1801 / 1962 г
* Браќа Манаки 1898 / 1964 г.
Емил Димитриев

Емил Димитриев ( во Пробиштип) — македонски конзервативен политичар, социолог и генерален секретар на ВМРО-ДПМНЕ. Димитриев бил назначен за привремен премиер на Македонија на 18 јануари 2016 година, по предвидената предизборна оставка на Никола Груевски од местото, како дел од Пржинскиот договор. Мандатот на Димитриев како привремен премиер завршил на 1 јуни 2017 кога за премиер бил изгласан Зоран Заев.
Алан Рикман

Алан Рикман (|Alan Rickman; - ) — англиски глумец и режисер.
Во 1985 година во театарската претстава ''Опасни врски'' ја играл улогата на виконтот од Валмонт, а откако претставата почнала да се прикажува во лондонскиот театар Вест Енд во 1986 година и на Бродвејскиот театар во 1987 година, Алан бил номиниран за наградата Тони за најдобар глумец во претстава.
Прва филмска улога на Рикман била улогата на германскиот терористички водач Ханс Грубер во ''„Умри машки“'' (1988). Потоа го глумел шерифот од Нотингем во ''Робин Худ: Принцот на крадците'' (1991), а за улогата ја освоил наградата на БАФТА за најдобар глумец во споредна улога. Тој добил пофалби од критичарите за главните улоги во ''Вистински, лудо, длабоко'' (анг:''Truly, Madly, Deeply;'' 1991) и ''Ужасно голема авантура'' (анг:''An Awfully Big Adventure;'' 1995), а потоа добил признание и за неговите споредни улоги како полковник Брендон во ''Разум и чувства'' (1995) и Ејмон де Валера во ''Мајкл Колинс'' (1996). Тој, исто така, го привлекол вниманието со неговите комични улоги во ''Догма'' (1999), ''Галактичка мисија'' (анг: ''Galaxy Quest;'' 1999) и ''Автостоперски водич низ галаксијата'' (2005). Го глумел Северус Снејп во серијата ''за Хари Потер'' (2001-2011), а во меѓувреме се појавил и во ''Љубов, всушност'' (2003), ''Свини Тод: Демонскиот бербер од улицата Флит'' (2007) и ''Алиса во земјата на чудата'' (2010 година). Негови последни филмски улоги биле во ''CBGB'' (2013), ''Eye in the Sky'' (2015) и ''Алиса низ огледалото'' (2016).
На телевизискиот екран, Алан Рикман дебитирал со улогата на Тибалт во ''Ромео и Јулија'' (1978) како дел од Шекспировата серијата на Би-Би-Си. Се пробил со улогата на Обадија Слоуп во адаптацијата на БиБиСи на ''„Барчестерски хроники“'' (1982). Подоцна глумел и во други ТВ филмови: во улогата на Григориј Распутин во ''Распутин: Мрачниот слуга на судбината'' (1996), за која добил награда ЕМИ за ударен термин и во улогата на Алфред Блалок во ''„Нешто што создал Господ“'' (анг: ''Something the Lord Made;'' 2004).
Добитник е на бројни престижни признанија, меѓу кои се и Златниот глобус, БАФТА и Еми, а има и две номинации за наградата Тони. Во 2009 година, ''Гардијан'' именувал како еден од најдобрите глумци кои не биле номинирани за Оскар. Алан Рикман починал од рак на панкреасот на 14 јануари 2016 година на 69-годишна возраст.
Неофит II Цариградски

Неофит II — грчки духовник и вселенски патријарх во 1602–03 и 1607–12 г.
Роден е во Атина. Од 1597 до 3 април 1602 г. владикувал како атински митрополит, па бил избран за вселенски патријарх на местото на неговиот соперник Матеј II. Следната година е отстранет под обвинение за различни скандали. Првично е протеран на островот Родос, а оттаму во манастирот „Св. Катерина“ на подножјето на Синајската Гора.
На 15 октомври 1607 г. е вратен на престолот и продолжил да ја возглавува патријаршијата пет години. Внимателно ја усогласил управната пракса на црквата и канонските закони со современите потреби и спровел разни мерки со кои ја добро ја снабдил патријаршиската каса. Одржувал врски со западните вадетели како папата Павле V и шпанскиот крал Филип III. Неофит го наговарал шпанскиот крал да појде во крстоносен поход за ослободување на христијаните од Османлиите, одејќи дотаму да направи големи попусти за усвојување на делови римокатоличката доктрина и признавање на приматството на папата. Прозападната политика и изнудувањето средства му донеле многу непријатели, вклучувајќи го александрискиот патријарх Кирил II (Кирил Лукарис), кој издејствувал да се симне Неофит и го наследил како привремен патријарх Кирил I во октомври 1612 г. Во прво време намерата била Неофит да се протера повторно на Родос, но наследникот Тимотеј II го спречил неговото прогонство, како негов близок заштитник.
Погребан е на островот Халки (Хејбелиада) кај Цариград.
MedlinePlus

MedlinePlus (изговор: ''медлајн плас'') — семрежна информативна служба на Националната медицинска библиотека на САД (NLM) која нуди здравствени информации за потрошувачите на англиски и шпански јазик. Ова мрежното место претставува збир на информациите од Националната медицинска библиотека на САД (NLM), Националните здравствени институти (NIH) и други државни установи и здравствени организации. Има и верзија за читање од мобилни уреди. Услугата е бесплатна, и ја користат 150 милиони луѓе годишно.
Службата нуди енциклопедиски инофрмации поврзани со здравјето и лековите, како и именик на здравствени услуги. MedlinePlus Connect ги пворзува пациентите и здравствените работници во системи за електронска здравствен евиденција (EHR) со соодветни информации од MedlinePlus за заболувањата и лекарствата. Ова исто така има мобилна верзија.
1 Историја
Националната медицинска библиотека веќе подолго време нуди програми и услуги за стручните здравствени научници и давателите на здравствени услуги, како што се базата pubmed и разните пристапни служби за неа како PubMed и Entrez. Во 1990-тите, општата јавност почнала сè повеќе да ги користи овие услуги на семрежјето. Покрај ова, информациите се нудат и во формат разблирлив за нестручната јавност. MedlinePlus е воведен во октомври 1998 г. како некомерцијална семрежна услога слична на оние како WebMD. Во 2010 библиотеката ја вовела и службата PubMed Health, која пак нуди здравствени информации за потрошувачите, со особена задршка на клиничката делотворност на разните лекувања.
Во прво време MedlinePlus опфаќал 22 здравствени теми на англиски јазик, кои подоцна станале 800 теми на англиски и на шпански, како и врски за здарствени информации на повеќе од 40 јазици. Мрежното место е добитник на неколку награди и важи за едно од најдобрите места за добивање на медицински информации. Во 2010 г. MedlinePlus освоил оценка од 84 во Американскиот показател за задоволност на потрошувачите.
Ѓеравица

Ѓеравица (|Gjeravica) — втор највисок врв на планинскиот венец Проклетие кој припаѓа на синџирот Динариди, после Езерски Врв (Маја Језерца). Тој е највисок врв во Косово со 2,656 метри надморска висина. Ѓеравица се наоѓа во западниот дел на Косово, во општината Дечани. До 20 век, Ѓеравица се нарекување ''Калуѓерица''.
1 Национална важност
Ѓеравица е највисок врв во Косово. Од 1992-2006 година беше највисок врв во Федерална Република Југославија, а потоа и во Србија и Црна Гора. До пред прогласувањето на независноста на Косово, Ѓеравица беше неспорно највисок врв во Србија.
2 Особини
Ѓеравица е малку поразличен од останатите врвови на Проклетие, поради не толку карпестиот релјеф. Многу мали и големи леднички езера можат да се најдат близу врвот. Најголемо од нив е Ѓеравичко Езеро што е сместено веднаш под самиот врв и е извор на реката Ереник.
Ѓеравица и Проклетие се најпознати по костените, бидејќи тука растат во преголем број. Исто така, има и диви јагоди кои растат на овие предели во лето.
3 Географија
3.1 Најблиски населби
*Дечани
*Јуник
*Пеќ
*Белаје
*Крши и Ќенит
*Крши и Зи
*Велико Језеро
*Црвено Језеро
3.2 Најблиски врвови
* Кумулоре
* Тропојске Плочице
* Гури и Ѓате
* Маја е Рамаруќит
* Љоги и Прелш
3.3 Карпи
* Бига Тамас
* Крши и Ќенит
* Кумулоре
* Крши и Зи
* Гури и Маљ
* Гурт е Љове
* Брехов
* Минарја
4 Галерија
Валверде де Љерена

Валверде де Љерена — општина во покраината Бадахос, Екстремадура, Шпанија. Општината има население од 763 жители на површина од 41 км<sup>2</sup>.
1 Местоположба
Сместена е во близина на Аиљонес кон Гвадалканал, до самиот раб на Севиља. Станува збор за населба сместена на гребен под ниок агол на ридест терен кој одговара на теренот на Сиера Морена.
Градот припаѓа на заедницата Екстремадура во покраината Бадахоси правно под Љерена.
2 Историја
Моменталното име на градот се должи на неговиот основач, дон Родриго де Валверде. Сепак, низ историјата ова место било познато и под други имиња: при крајот на век бил нарекуван Валаверде де ла Реина. Исто така бил наречен и „Асуага Валверде“, според надредената управна област.
Валверде де Љерена е основано како населено место во 1240 година од страна на дон Родриго де Валверде, витез од Сантијашкиот ред, управник на Валез, кој во средината на век го апоседнал ова место давајжи им одредени предности на тие што ќе се населат.
Новодоселените потпаднале под управување на Сантијашкиот ред. Во 1594 година, на пописот на покраините и владенија на Кастиљското кралство во век како дел од Сантијашкиот ред во Леон и имало 232 зависни селани.
Во 1559 година било разгледувано дали местото ќе се стекне со титлулата виља од страна на кралот Филип. Во 1586 година, било отуѓено од владението на Сантијашкиот ред, и продадено на маркизата Маријана де Кордоба од Виљануева дел Рио, минувајќи во владение на Семејството Алба.
Во минатото градот бил во делот општини во североисточна Екстремадура. Под управа на Љерена е од 1834 година.
3 Наследство
Католичка парохиска црква именувана како Безгрешен зачеток, под архиепископијата Мерида-Бадахос.
Зурназен Мустафа-паша

Зурназен Мустафа-паша — отомански државник од албанска народност. Служел како голем везир на царството само 4 часа на 5 март 1656 г. и затоа понекогаш не се води во списоците на големи везири. Најпрвин бил назначен за старател на функцијата под извонредни околности, но потоа самиот ја презел функцијата, влијаејќи му на султанот да го смени Гази Хусеин-паша. Неговото назначување предизвикало бунт во Инстанбул, па морал да биде прогонет по само четири часа на функцијата.
Виљануева де ла Серена

Виљануева де ла Серена — град во покраината Бадахос, Екстремадура, Шпанија. Градот има население од 26.111 (2010)и е дел од поголемата градска средина со соседниот град Дон Бенито.
Основан е во век под името ''Алдејануева де Медељин'', и градот бил важен центар за овчарите во средниот век. Овде е роден Педро де Валдивија кој го освоил Чиле за кралското семејство.
1 Местоположба
Сместен во округот Вегас Алтас, Виљануева е главната порта во Ла Серена, уште еден округ во Екстремадура каде припаѓа историски. На растојание само од 5 км од Дон Бенито, создавајќи го Виљануева дела Серена-Дон Бенито, градска заедница со 60.000 жители, создавајќи го најважниот земјоделски, индустриски и услужен центар во Екстремадура. Мерида и Бадахос се на соодветни растојанија од 58 и 116 км од Виљануева де ла Серена.
Природната патека од Вегас дел Гвадијана започнува во овој град.
2 Податоци
Играчот за Њујорк Никси, Хосе Калдерон е роден во Виљануева де ла Серена.
Ла Карерита, е прослава од културно значење која се слави во овој град секоја последна недела од Велигден.
Боздаг

Боздаг (Драмски Боздаг или Мраморица; |Φαλακρό, ''Фалакро'') — планина во Драмско, североисточна Егејска Македонија, денес во Грција. Највисока точка е врвот Свети Илија (Профитис Илијас) со 2.232 м, втора по височина е Вардина (2.194 м). Од другите врвови, позначајни се: Триглав (Трија Кефалија, 2.176 м), Снежна Дупка (Хионитрипа, 2.111 м), Лажен Заб (Псевдодонти, 2.086 м) и Момина Могила (Корицомагула, 1.996 м). Снежна Дупка е така наречена по пештерската пропаст близу врвот со длабочина од 100 м, со карактеристични ледени сталактити и сталагмити. На север од планината се одделува огранокот наречен Штилка или Свети Тодор кој навлегува во Пиринска Македонија кај с. Беслен, а на југ два огранока, кои се протегаат до Драмското Поле, наречени Дебелина и Дабар. На запад, преку краткиот планински гребен Штудер е сврзана со планината Серски Боздаг (Меникио), а на север се долината на реката Места и областа Чеч (Пиринска Македонија). На југоисток преку венецот Голомбар се граничи со планината Урвил, а на југ се протега Драмското Поле. Од Боздаг извире реката Драматица (Ангитис).
Планината се одликува со значајна растителна разновидност – над 500 различни таксономски единици (ови и подвидови). Високите делови на планината се вклучени во биолошката мрежа „Натура 2000“ под името „Врвовите на планината Боздаг“.
Друга туристичка атракција е пределот од височина 1.200 м нагоре на јужната страна од планината, кој е погоден за параглајдерство.
Обележје на планината се мермерните каменоломи. Карпите се прекриени со глинеста почва. Пониските делови се обраснати со шума, а повисоките се тревести. По северните падини пасат стада крави, овце, коњи и мулиња. Од подножјето има патеки до секој врв. Скијачкиот центар „Боздаг“ („Фалакро“) се наоѓа на надморска висина од 1.702 м и претставува појдовна точка за ситигнување до високите врвови на планината. Располага со современа инфраструктура и важи за еден од најдобрите во Грција. До центарот се стасува по двоен асфалтиран пат од селото Волак. Највисокиот врв (Свети Илија) се искачува за околу еден час и до него водат три патеи – северна, по билото и јужна.
За време на бугарската окупација во 1942 г., планината е преименувана во Мраморица, но ова име денес не се наложува како најправилното. Боздаг на турски значи ''сива планина'', а грчкото име Фалакро орос значи ''ќелава планина''.
1 Поврзано
* Серски Боздаг
Денско

Денско (|Αετομηλίτσα, ''Аетомилица''; |Densko, Denicko; до 1927 г. ''Δέντσικο'', ''Денцико'' или ''Ντένισκο'', ''Дениско''; до 1928 г. ''Γαλαταριά'', ''Галатарија'') — село во Коничко, Епир, во општината Коница на Јанинскиот округ, Грција. Населението брои 432 жители (2011), сочинето од Власи.
1 Географија и местоположба
Селото е сместено на планината Грамошта под врвот Петра (2.217 м), во непосредна близина на границата со Егејска Македонија и Албанија, на надморска височина од 1.385 до 1.485 м, со што претставува едно од највисоките села во денешна Грција. На 5 км од селото се наоѓаат Муцалските Езера.
Сè до реформите во 2011 г. било своја општина, чиј атар зафаќал површина од 51,3 км<sup>2</sup>.
2 Историја
2.1 Во Отоманското Царство
Во отоманска статистика од 1895 година, во Денско имало 84 домаќинста со вкупно 805 жители.
За време на Илинденското востание во селото влегла големата чета на војводата Васил Чакаларов, која со радост била дочекана од влашкото население.
2.2 Во Грција
По Балканските војни во 1913 г. селото е припоено кон Грција согласно Букурешкиот договор. Во 1927 година, името на селото било променето во Галатарија (''Γαλαταριά''). Во 1928 г. е одново преименувано, овојпат во Аетомилица (''Αετομηλίτσα'').
Во 1935 г. населени се Власи од Денско во селото Липариново, Ениџевардарско.
За време на Грчката граѓанска војна Денско се сметало за седиште на Демократската армија на Грција (ДАГ) со основањето на т.н. „планинска влада“ на генералот Маркос Вафијадис. Бидејќи селото наполно настрадало за време на војните, во пописот од 1951 г. се води како напуштена населба. Сѐ до 1980-тите, Денско останало празно, но населението повторно почнало да бележи пораст.
3 Стопанство
Населението традиционално се занимава со сточарство. Речиси сите семејства оделе на зимување во Тесалија и Егејска Македонија.
4 Население
Година, 1940, 1951, 1961, 1971, 1981, 1991, 2001, 2011, 2021
Население, 864, 0, 0, 0, 0, 2, 39, 432, 200
Извор за 1940-2011 г.:
Василица (планина)

Василица (|Βασιλίτσα) — планина во состав на венецот Пинд, на границата меѓу Егејска Македонија на исток и Епир на запад, поточно општините Гребен (Македонија) и Коница (Епир). Има и скијалиште со 18 патеки и 7 жичарници.
Планината Василица е важно живеалиште за мечки, видри и диви кози, и има вкупна површина од 13.562,9 хектари.
1 Вегетација
Преовладувачката вегетација е особена за екосистемите на бука и средоземни четинари (црн бор , ела), ладнокрвни четинари (роболо) и воншумски екосистеми (субалпски ливади). Вековните роболи во зима прават формации со маглата во снегот, додека во лето си играат со сенки во алпската трева на Василица. Климата во областа на Василица е помеѓу континентална и средоземна.
2 Жичарници и скијачки патеки
* Филип (1642-1825 м), со две среднолесни патеки и една многу лесна патека.
* Александар Велики (1800–2113 м), со две тешки и две средни патеки.
* Елимеја (1788–2060 м), со една средна, три среднолесни и една многу лесна патека.
* Мидганис (1810–2034 м), со една средна патека.
* Тимфаја (1744–2040 м), со две тешко-средни патеки и една средна патека.
* Два бебешки лифта
Две од патеките се означени од МСФ како олимписки патеки.
3 Историја
Првата жичарница била изградена во 1975 година (Елимеја). Оттогаш, ски-центарот имал две големи проширувања, едното во 1993 година и второто во 2000 година.
Кујуџу Мурат-паша

2 Поврзано
Кујуџу (Кујуџи) Мурат-паша (околу 1520/1535 – 5 август 1611, Дијарбакир) – голем функционер на османскиот двор и војсководец, по потекло Хрват од БиХ. Имал ќерка Фатма Хатун мажена за султанот Ахмед I. Нарекуван е и Мурат-паша Хрват според неговото потекло.
Бил беглербег во Јемен, Караманија и во други делови на царството. Во Битката кај Егер во 1596 година за време на Втората австриско-турска војна од 1593 до 1606 година се истакнал, па наскоро е именувам за врховен заповедник на османската војска во Унгарија.
Бил голем везир од 1606 (1603) до 5 август 1611 година.
Ги сузбил противосманските востанија во Мала Азија . Заради свирепоста која ја применувал со востаниците, наречен е „кујуџи“ (тур. кој копа јами). Фрлил десетици илјади човечки лешови во јами.
Во Истанбул се наоѓа комплекс на Кујуџу Мурат-паша, а во Анталија џамија на Кујуџу Мурат-паша.
2 Поврзано
* Список на големи везири на Отоманското Царство
Топал Реџеп-паша

Топал Реџеп-паша (починал ) — османлиски државник од Босна. Тој бил Голем везир од 10 февруари 1632 до 18 мај 1632 година. Тој бил инструментот за линчувањето на поранешниот Голем везир, Хафиз Ахмед-паша. Кога султанот Мурат IV разбрал за ова, тој наредил Реџеп-паша да биде погубен на 18 мај 1632 година.
Махмуд Недим-паша

Махмуд Недим-паша (~ &ndash; ) — османлиски државник грузиска народнсот. Татко му Мехмед Неџиб-паша бил валија на Багдадскиот вилает.
Бил на неколку пониски државни функции во Високата порта, па потоа станал министер за надворешни работи, валија на Дамаскиот и Ајдинскиот (измирски) вилает, министер за трговија, па потоа и валија на Триполскиот вилает. Освен тоа, бил успешен и како министер за правда и министер за морнарицата во 1869 г., па потоа два наврата и голем везир (премиер), од 1871 до 1872 и 1875 до 1876 г.
Бил многу близок со султанот Абдул Азис, но и под големо влијание на рускиот амбасадор, генералот Николај Игнатјев пред Руско-турската војна. Поради оваа „послушност“ кон Русите го добил прекарод „Недимов“.
Се смета дека бил неуспешен како голем везир по сите основи, и дека е одговорен за издавањето на указот со кој се укинуваат каматите на паричните средства во земјата. Служел и како министер за внатрешни работи од 1879 до 1882 г.
1 Наводи
*
Мехмед Саид Галип-паша

Мехмед Саид Галип-паша (1763/1764 – 1829) — османлсики државник. Тој бил Голем везир од 13 декември 1823 до 14 септември 1824. Тој бил потписник на Договорот од Париз со Франција, со што завршил францускиот поход на Египет.
Мехмед Рушди-паша

Мехмед Рушди-паша (|Mehmed Rüşdi Paşa или Мутерџим Рушди-паша (''Mütercim Mehmed Rüşdi Paşa''; 1811 Ајанџик - 1876, Маниса) — османлиски државник и голем везир на царството на пет наврати. Бил реформист по убедување и силен поддржувач на танзиматот. Во младоста работел како преведувач на воени дела и служел како полковник.
1 Младост
Роден е во 1811 г. во Ајанџик, Синопско во семејство на сиромашен рибар. Кога имал три години семејството се преселило во Истанбул. Таму завршил училиште, а потоа бил повикан во војска. Во воената школа учел кај извесен велможа Танас, кој го научил да чита и пишува француски. Подоцна работел заедно со велможата, и бил забележан како надарен од султанот Абдул Меџит, кој го вработил меѓу најдобрите преведувачи во државата (оттаму и прекарот „Мутерџим“ = преведувач). Рушди се прочул ширум царството со своите преводи на француски дела за воена тактика и обука. Потоа повторно добил унапредување и бил испратен во Англија да учи и да преведува други западни дела. Таму се стекнал со западните идеи кои ги делел со другите негови колеги што се залагале за танзиматските реформи.
2 Воена кариера
Во 1839 г., на возраст од 28 г. е унапреден во полковник и продолжил да работи како воено лице, па во 1843 г. станал претседател на Воениот совет на државата и делувал во војската сè до оставката во 1853 г. Тогаш бил предложен за валија во Сирија, но ја одбил понудата, одбивајќи и други државни функции само за да избегне работа со Мехмед Али-паша.
3 Државничка кариера
Во 1959 г. е назначен за голем везир за првпат и на оваа функција бил вкупно петпати, во владеењата на следниве султани:
* 24 декември 1859 - 28 мај 1860, во владеењето на Абдул Меџит I
* 5 јуни 1866 - 11 февруари 1867, во владеењето на Абдул Азис
* 19 октомври 1872 – 15 март 1873, во владеењето на Абдул Азис
* 12 мај 1876 – 19 декември 1876, во владеењето на Мурат V
* 28 мај 1878 - 4 јуни 1878, во владеењето на Абдул Хамид II
Со неговото назначување по петти пат во 1876 г., Рушди-паша веднаш почнал да спроведува истрага за убиството на поранешниот султан Абдул Меџит и обвинил неколку лица. Поради ова, бил сменет само една недела по назчаувањето и даден на царски суд. Султанот Абдул Хамид го осудил на прогонство.Рушди-паша починал во 1882 г. во Маниса од заболување на нервниот систем, на возраст од 71 г. Закопан е во дворот на џамијата Хатунија.
Топал Изет Мехмед-паша

Топал Изет Мехмед-паша — османлиски државник. Тој бил Голем везир во два наврати: од 24 октомври 1828 до 28 јануари 1829 година и од 7 октомври 1841 до 30 август 1842
Околу 1840 година, тој исто така бил и Капудан-паша на Османлиската морнарица.
Мехмед Селим-паша

Мехмед Селим-паша (1771 – 1831) — османлиски државник. Тој бил Голем везир од 14 септември 1824 до 24 октомври 1828 на султанот Махмуд II и бил неуспешен во борбите со грчките востаници. Распуштањето на Јаничарскиот корпус, и Битката кај Наварино (1827), се случиле додека тој бил на должност. Во 1828-30 тој станал управник на Румелија и во 1830-31 управник на Дамаск (Сирија). Кога граѓаните на Дамск и месниот гарнизон на јаничари се побуниле, по што Селим-паша се засолнил во Дамаскината тврдина. По опсадата која траела 40 дена му бил ветено дека може безбедно да си замине но бил убиен пред да го напушти градот.
Австралиски говедар

Австралиски говедар — раса на сточарски пес што се одгледува во Австралија за гонење на стоката на големи пасишта и преку нерамни предели. Австралискиот говедар е пес со средна големина, со кратки влакна на крзното и се јавува во две нијанси: кафени или црни влакна преку бело крзно.
Австралискиот говедар е активен и умен како и другите сточарски песови. Добро се снаоѓа во тренинзите, особено ако се интересни. Силно се врзува за сопствениците па затоа и ги чува. Лесно се одржува и чисти, само треба повеќе да се четка кога му се менува влакното. Најчесто се разболува од глувост и слепило (наследни болести) или од повреда. Инаку, оваа сорта песови е силна и живее и до 12 или 14 години.
1 Особини
1.1 Изглед
1.1.1 Големина
Женките се големи околу 43-48 сантиметри, а мажјаците околу 46-51 сантиметар. Песот е повеќе долг отколку што е висок. Во просек тежат околу 15-22 килограми.
Елмас Мехмед-паша

Елмас Мехмед-паша ( – ) — османлиски државник и голем везир од 1695 до 1697 г. Го носел прекарот „Елмас“, што на турски значи „дијамант“, бидејќи важел за убав маж.
1 Младост
Роден е во Доганјурт (порано Хошалај), денес во покраината Кастамону, Турција. Татко му бил поморски капетан (реис). Почнал да работи во царскиот дворец по лично барање на султанот Мехмед IV и бил меѓу ретките што станале високи функционери на млади години. За време на султанот Ахмед II во 1688 г. бил назначен за нишанџија (чувар на царскиот печат), а во 1689 г. станал везир (министер).
2 Како голем везир
Царството во овој период се соочувало со низа порази во Големата турска војна, почнувајќи од Втората опсада на Виена во 1683 г. По погубувањето на Кара Мустафа-паша, настапил период на честа промена на големите везири (премиери) — од 1683 до 1695 г. се смениле дури единаесет. Елмас Мехмед-паша е назначен за голем везир на 2 мај 1695 од страна на султанот Мустафа II. Бил поуспешен од неговите претходници, и заедно со султанот го поразил Хабсбуршкото Царство во две битки - Битката кај Лугош и онаа кај Улаш.
Покрај воената дејност, се обидел да спроведе реформи во државната благајна, Еден од најголемите проблеми на Осмалиското Царство во XVII век биле обезвреднетите монети. Мехмед собирал разни монети (вклучувајќи европски) и исковал нови златни и сребрени монети во име на Мустафа II.
3 Битката кај Сента и смрт
Во Битката кај Сента на 11 септември 1697 г. хабсбуршката војска заробила османлиски офицер од штабот на Мехмед-паша и од него го дознала борбениот план на Османлиите. Дознавајќи го ова, командантот на хабсбуршката војска, принцот Евгениј Савојски, наредил ненадеен напад врз турската војска додека го преминувала тамошниот мост преку реката Тиса. Мехдмед-паша се обидел да организира прописно повлекување, но имал недисциплинирани војници кои биле во паника. Мехмед загинал од рацете на опствените војници, кои го задавиле со жица. По две години, Османлиите бипе приморани да го потпишат Договорот од Карловци, со кој ја изгубиле Унгарија.
Мехмед Емин Рауф-паша

Мехмед Емин Рауф-паша (1780&ndash;1859) — голем везир на Отоманското Царство, двапати под Махмуд II „Адли“ (вл. 1808&ndash;1839) и трипати под Абдул Меџит I (вл. 1839&ndash;1861).
Според Шо и Шо, Мехмед Емин Рауф-паша и неговиот претходник Мустафа Решит-паша, „делувале главно како медијатори“ за Махмуд II, „обидувајќи се да ги балансираат конфликтите на интерес во фактичките активности и расправии кои биле ендемски за отоманскиот владетелски живот.“
1 Наводи
*Shaw, S. J. and Shaw, E. Z. (1997). History of the Ottoman Empire, Volume 2. Cambridge: Cambridge University Press.
Лисец (Егејска Македонија)

Лисец — планина во Костурско, Егејска Македонија. Се смета за дел од Нередска Планина (Вич) и е сместена во областа Корешта, во југоисточниот дел од општината Преспа и ја дели долината на Желевска (Рулска) Река од онаа на Статичка Река. Висока е 1.827 м.. На северното подножје се наоѓа селото Трново.
Тука, кај Трново во 1903 г. од прогрчки платеници е убиен и обезглавен костурскиот војвода Лазар Поп-Трајков. Мештаните од Бапчор го опеале овој трагичен настан во Песната за Лазар Поп-Трајков, во која планината Лисец жали за убиенот војвода.
1 Поврзано
* Нередска Планина
* Корешта
Историски архив (Велес)

Архивот на Велес е формиран во 1954 година, а од 1951 година до 1954 година Архивското средиште функционирало како архивско одделение во состав на Народниот музеј на Велес. Одделението, како дел од Државниот архив на Република Македонија работи во нова наменска зграда со читална, на ул. „Наум Наумовски“ бб, во Велес. Надлежно за следните општини: Велес, Чашка, Градско, Росоман, Неготино, Кавадарци, Демир Капија и Гевгелија. Одделението работи со 267 иматели на архивски материјал. Ова одделение располага со 538 фонд и 8 збирки.
1 Архивски фондови
Најстарите документи потекнуваат од 1768 година.
Позначајни архивски фондови се:
* Архивските фондови на општините и општинските управи (1918 - 1941 година) и
* Семејните фондови на трговските семејства Кицови и Хаџи Петрушеви (1800-1918 година) и повеќе лични фондови.
2 Активности на Архивот во Велес
Одделението Велес подготви неколку изложби каде на јавноста и беше презентиран архивскиот материјал. Ова се насловите на изложбите:
*„Документи за делувањето на Велешкиот партизански одред Димитар Влахов“,
*„Револуционерното и творечко живеење на Кочо Рацин“,
*„Животот и творештвото на Ордан Х. К. - Џинот“ и
*„Велес во минатиот век“.
Од 1998 година има подготвено постојана изложба со наслов „Велес низ документи и фотографии“.
Делчевско-каменичка епархија

Делчевско-каменичката епархија — една од 15-те епархии на Македонската православна црква. Формирана е со одлука на синодот во 2023 година и за нејзино седиште е избран градот Делчево, како дел од процесот за интеграција на Православната Охридска Архиепископија. За архијереј е избран епископот Марко Делчевско-каменички, поранешен епископ на ПОА. Ова архијерејско намесништво ги опфаќа градовите Делчево и Македонска Каменица, заедно со селата во Пијанец.
До 2023 година епархијата била дел од Брегалничката епархија како архијерејско намесништво.
1 Парохии
Намесништвото е поделено на неколку парохии:
*Прва делчевска парохија - сместена во црквата „Св. Богородица“ во Делчево;
*Втора делчевска парохија - со манастирите: „Источен петок-Балаклија“ и „Св. Кирил и Методиј“ во Делчево;
*Ѕвегорска парохија -парохија со седиште во црквата „Св. Јован Крстител“ во село Ѕвегор. Други позначајни храмови во парохијата се: црквата „Св. Димитриј“ во село Габрово, манастирот „Св. Петка“ во село Селник, црквата „Св. Архангел Михаил“ во село Драмче, црквата „Св. Ѓорѓи“ во село Град и други.
*Прва каменичка парохија - сместена во црквата „Св. Илија“ во Македонска Каменица. Парохоски свештеник е Димитар Темелков (сос. 2016);
*Втора каменичка парохија - сместена во црквата „Св. Илија“ во Македонска Каменица. Парохоски свештеник е Ванчо Џаџовски (сос. 2016);
*Трета каменичка парохија - сместена во црквата „Св. Илија“ во Македонска Каменица. Парохоски свештеник е Николчо Воиноски (сос. 2016);
Историски архив (Куманово)

Архивот во Куманово е основан во 1954 година. Денес дејствува како одделение во состав на Државниот архив на Македонија. Под негова надлежност се општините: Куманово, Липково, Старо Нагоричане, Крива Паланка, Ранковце и Кратово. Ова одделение работи во отежнати услови и во ненаменска зграда изградена кон крајот на 19 век, на ул. “Гоце Делчев” бр. 25 во Куманово. Особен проблем претставува сместувањето на архивскиот материјал.
1 Работата на одделението
Одделението работи со 200 иматели. Тоа располага со 543 фонда и 8 збирки. Најстарите документи потекнуваат од 1870 година, а најголемиот дел од материјалот е создаден во периодот по Втората светска војна. Документите кои се чуваат во архивот во Куманово се со економска, социјална, културна и политичка содржина.
Одделението не располага со читална, а за таа намена се користaт работните простории.
2 Поважни фондови
Поважни фондови на одделенито во Куманово се:
*„Градско поглаварство на градот Куманово“ (1918-1941)
*Народноослободителни и народни одбори на општините Кратово, Куманово и Злетово (1944-1965)
*Собранијата на општините Куманово, Крива Паланка и Кратово
*Политичките организации (1945-1990)
*Црковните фондови (1918-1941)
*Семејните и личните фондови (1894-1946)
Одделението има постојана архивска изложба „Куманово низ документи и фотографии“.
Урвил

Урвил или Чалдаг (|Όρη Λεκάνης, ''Ори Леканис'' или ''Τσαλ Νταγ'', ''Цал Даг'') — планина на границата на Егејска Македонија и Западна Тракија, денес во Грција.
Ова е ниска, гола и разлатена планина, сместена во југоисточниот дел на Егејска Македонија и претставува тромеѓа на македонските окрузи Кавала на југ и исток и Драма на запад и север, и тракискиот округ Скеча (Ксанти) на североисток. Највисока точка на планината е Мунчинов Врв со 1.298 м, наречен по истоименото село Мунчино (Лекани).
На северозапад Урвил се граничи со планината Драмски Боздаг (Флакро). Реката Места ја дели од Родопите на север и Руен на запад. На југ е Кавалскиот Залив, а на запад Драмското Поле. На јужното подножје на планината е сместен градот Кавала, на северното Бук (Паранести), а на западното — античкиот град Филипи.
1 Имиња
За време на бугарската окупација во 1942 г. планината е преименувана во Пресијан Планина, но ова име денес не е задолжително за употреба. Македонското име „Урвил“ произлегува од старинскиот збор ''урва'', што значи „провалија“ или „стрмнина“ Турското име „Чалдаг“ значи ''врвова планина'', а грчкото „Лекани“ — ''леген''.
2 Поврзано
* Родопи
* Драмски Боздаг
Џејмс Паркинсон

Џејмс Паркинсон (|James Parkinson; 11 април 1755 — 21 декември 1824) — англиски хирург, аптекар, геолог, палеонтолог и политички деец. Најзначајно негово дело е „Есеј за парализирачко тресење“ (An Essay on the Shaking Palsy), кој го издал во 1817 година. Тогаш за првпат е опишан вид на парализа денес познат под името Паркинсонова болест.
Шарлија

Шарлија или Бродска Планина (|Βρόντος, ''Врондос'') — планина во североисточна Егејска Македонија, денес во Грција.
1 Географија
Планината е сместена во Серско, Егејска Македонија и се протега во працвец североисток-југозапад. Долга е околу 30 км и широка 15-20 км. Највисока точка е врвот Пророк Илија (''Προφήτης Ηλίας'') со 1.849 м. По 1941 г. врвот територијално влегол во состав на Бугарија и во 1942 г. е преименуван со државен указ во ''Коевец''. Пред тоа се нарекувал ''Алибаба'' (''Αλή Μπαμπάς''). На север, длабоката долина на реката Белица (Крусовитис) ја дели од Славјанка (Алиботуш или Орвилос) и Сенгелска Планина (Ангистро), а на североисток Шарлија се надоврзува на планината Црна Гора (Мавро Вуно) преку Црвиловското Седло, а на исток Бродска Река ја дели од планината Сминица (Меникио). На запад и југ планината се граничи со плодното Серско Поле. Шарлија е составена претежно од гранити. Во ниските делови се среќаваат шкрилци, мермери и песокливи терцијарни наслаги.
2 Населени места
Во подножјето на планината се сместени гратчето Валовишта (Демир Хисар, гр. Сидирокастро) и селото Савек (Вамвакофито) од западна страна, градот Сер од јужна, селото Горно Броди (Ано Вронду) од источна и селото Крушево (Ахладохори) од север. Од Шарлија извира реката Серовица, која тече кон југ, напоредно на Бродската Река.
3 Зимско одморалиште
На северните падини на Шарлија, на висина од 1.600 м е сместен скијачкиот центар Лајља (''Λαϊλιά''). Тука е изграден скијачки терен со должина од 1 км, скилифт со седишта долг 850 м и капацитет 700 луѓе на час, како и неколку влечалки. Центарот располага и со терен за почетници. На крајот од пистата има современ објект со ресторан, кафетерија и сместувачки капацитети. Центарот е домаќин на низа натпреварувања по скијачко спуштање и трчање.
4 Поврзано
* Мрвачко
Штудер

Штудер или Калапотска Планина (|Άγιος Παύλος, ''Агиос Павлос'', |Karaçam, ''црн бор'') — планина во Егејска Македонија, денес во Грција. По неа минува границата меѓу општините Неврокоп на север и Просечен на југ. Претстаува мал и кус планински гребен, кој ги сврзува Сминица (Серски Боздаг, гр. Меникио) на запад со Драмски Боздаг (Фалакро) на исток. Највисока точка е врвот Штудер со 1.768 м, по кој се нарекува и целата планина. Поголемиот дел од планината е составен од мермер. На јужното подножје е сместено селото Калапот (Панорама), а на северното — Лисе (Охиро) и Руждене (Гранитис).
Името на планината потекнува од старословенското ''штдъ'', ''штдовинъ''. Во Грција Штудер се смета за западен дел на Драмски Боздаг.